P. Hrušovský, predseda NR SR: (2005-06-23):
Teraz dávam slovo poverenej spravodajkyni pani poslankyni Ľubici Navrátilovej, aby z poverenia výboru pre sociálne veci a bývanie Národnú radu informovala o výsledku prerokúvania návrhu zákona vo výboroch, ako aj o stanovisku gestorského výboru. Nech sa páči. Ľ. Navrátilová, poslankyňa: Pán predseda, ďakujem za slovo. Pani kolegyne, páni kolegovia, dovoľte, aby som vás informovala o spoločnej správe výborov Národnej rady Slovenskej republiky o prerokovaní návrhu skupiny poslankýň Národnej rady na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde. Výbor Národnej rady Slovenskej republiky pre sociálne veci a bývanie ako gestorský výbor k návrhu skupiny poslankýň Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov, v druhom čítaní podáva Národnej rade Slovenskej republiky v súlade s § 79 ods. 1 zákona o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky uznesením č. 1611 z 18. mája 2005 pridelila návrh skupiny poslankýň Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov, na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre hospodárstvo, privatizáciu a podnikanie. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Návrh zákona odporučili schváliť Výbor Národnej rady pre sociálne veci a bývanie uznesením zo 7. júna 2005 pod č. 367, Výbor Národnej rady Slovenskej republiky pre hospodárstvo, privatizáciu a podnikanie uznesením z 9. júna 2005 pod č. 589, Výbor Národnej rady Slovenskej republiky pre financie, rozpočet a menu uznesením zo 14. júna 2005 pod č. 632 a Ústavnoprávny výbor Národnej rady Slovenskej republiky uznesením zo 14. júna 2005 pod č. 826. Výbory Národnej rady Slovenskej republiky, ktoré návrh zákona prerokovali, prijali dva pozmeňujúce návrhy. Gestorský výbor na základe stanovísk výborov k návrhu skupiny poslankýň Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o doplnení zákona č. 286/1992 Zb. o daniach z príjmov v znení neskorších predpisov, vyjadrených v ich uzneseniach uvedených v predchádzajúcom bode tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona odporúča tento návrh schváliť. Gestorský výbor odporúča hlasovať spoločne o bodoch 1 a 2 tejto spoločnej správy s návrhom schváliť. Gestorský výbor ma určil ako spoločnú spravodajkyňu a zároveň ma poveril, aby som informovala Národnú radu Slovenskej republiky o výsledku rokovania výborov a odôvodnila návrh a stanovisko gestorského výboru a predloženie návrhov podľa § 83 ods. 4 a § 84 ods. 2 a § 86 zákona o rokovacom poriadku Národnej rady Slovenskej republiky. Pán predseda, prosím, otvorte rozpravu.